
	[bookmark: nev]FEKETE ANNA
fekete.anna23@gmail.com
Jogász
Osztatlan, 5. félév
Eötvös Loránd Tudományegyetem
Állam- és Jogtudományi Kar
	
[bookmark: _GoBack]






Témavezető:
	dr. Somody Bernadette
adjunktus, ELTE ÁJK




Az Alaptörvény emberképe

Kulcsszavak: Alaptörvény; emberkép; alkotmányjog; Alkotmánybíróság
A dolgozat azt vizsgálja, hogy az Alaptörvény kifejez-e valamilyen emberképet, illetve hogyan jelenik meg az Alkotmánybíróság érvelésében a fogalom. A kérdés relevanciáját az adja, hogy az Alkotmánybíróság gyakorlatában 1990-től a mai napig folyamatosan visszatérően és egyre növekvő számban megjelenik az emberkép, mint értelmezési keret. Ennek ellenére sem a szakirodalom, sem az Alkotmánybíróság nem konzisztens a fogalom alkalmazásában, ami megnehezíti a fogalom alkotmányjogi használatának igazolhatóságát.
A kutatási kérdés megválaszolásához három alkérdést állítottam fel. (1) Mit jelent az emberkép alkotmányjogi kontextusban? (2) Milyen szerepe volt és van az Alkotmánybíróság gyakorlatában? (3) Milyen forrásokból ismerhető meg az emberkép?
Dolgozatban elválasztottam egymástól a szakirodalom leíró jellegű emberképe, és az az emberkép-formula, amelyet az Alkotmánybíróság az érvelésében felhív. Ennek során vizsgáltam az Alkotmánybíróság gyakorlatát 1990-2024-ig és a releváns német és magyar szakirodalmat. Ezek alapján 3 szakaszra osztottam, aszerint, hogy milyen fejlődésen ment keresztül az emberkép-formula.
Ezek után rávilágítok az Alkotmánybíróság emberkép-formulájával kapcsolatos aggályokra. Három probléma különíthető el. (1) Az első probléma az emberkép-formula eltérő jellegű ügyekben való alkalmazása. (2) A második probléma az emberkép és a szükségességi-arányossági teszt kapcsolatának tisztázatlanságát veti fel. (3) Az utolsó probléma az emberkép rejtett értéktartalmával kapcsolatos.
A továbbiakban megfogalmazok néhány szempontot a lehetséges fejlődési irány tekintetében. Az Alkotmánybíróság részletesen indokolná, hogy (a) az emberkép-formula mit tesz hozzá a döntéshez, illetve (b) kifejtené, hogy a különböző típusú ügyek milyen eltérő alkalmazást kívánnak meg. További fontos követelmény, hogy az Alkotmánybíróság tisztázza a szükségességi-arányossági teszt és az emberkép-formula viszonyát. Ezzel összefüggésben rámutatok, hogy az emberkép-formulának a teszten belül, a szűk értelemben vett arányossági tesztben lehet szerepe. Végül elengedhetetlen, hogy tekintettel az emberkép értéktartalmára, az Alkotmánybíróság a értékválasztásait részletesen indokolja.
Összességében tehát az emberkép-formula akkor szolgálná az alkotmánybírósági döntések legitimitásának erősödését, ha kimunkált módszertan mellett, következetesen, világos dogmatikai pozícióban kerülne alkalmazásra, és a benne rejlő értéktartalomra figyelemmel használná az Alkotmánybíróság.



